Kadúc, Miroslav, poslanec NR SR (2014-11-10):
Ďakujem pekne, pán predseda. Vážený pán navrhovateľ, vážený pán spravodajca, vážení kolegovia, početní teda, čo sa týka opozície, z čoho mám veľkú radosť, vážení kolegovia z koalície. Začínam takmer 26. hodinu, takmer nepretržitého sedenia v tomto pléne a verím, že budem zrozumiteľný a že svoje vystúpenie dokončím tak, aby zanechal nejakú stopu. Dovoľte mi najskôr, prosím, krátku možno teóriu štátu, ktorá sa učí už na, už v prvom ročníku právnickej fakulty. Spôsob organizácie štátnej moci v našom štáte determinujete aj formu vlády. V našom štáte je forma vlády parlamentarizmus. Parlamentarizmus, kde vláda sa zodpovedá parlamentu, členovia vlády sa zodpovedajú parlamentu, premiér sa zodpovedá parlamentu. Nie opačne. Premiér tu má sedieť. A má tu sedieť po celý čas, pretože on sa zodpovedá tejto sieni zákonnosti. Prejavuje veľkú neúctu voči tejto sieni zákonnosti, ktorá mu dala dôveru. Takisto ako tento parlament sa zodpovedá ľuďom. Práve preto, presne preto je, sú schôdze parlamentu verejné. Ako som avizoval už na výbore včera, to, že schôdza je počas víkendu, to, že schôdza je proti noci, to, že schôdza trvá už 26 hodín, podľa mňa má ďaleko a ďaleko od verejnej kontroly, kedy ľudia cez víkend robia úplne niečo iné. Kontrola je znemožnená, lebo ak sú dané také prekážky, ktoré naozaj obmedzujú ľuďom kontrolovať svojich volených zástupcov, toto nie je správne a určite to nie je v súlade s ústavou, kedy skutočne občania, hlavne občania sú tí, ktorí nám musia kontrolovať, ktorí nás majú kontrolovať. A ja som za to rád a myslím, že sú za to radi všetci slušní poslanci. Mali by byť. Odôvodnenie, že schôdza je, začína v sobotu 18.30, pretože premiér Robert Fico aj so svojou vládou majú výjazdové zasadnutie na východe, to je teda riadny nezmysel. Tá, ak by Robert Fico dnes stratil dôveru, ak by po tejto schôdzi Robert Fico už nemal dôveru parlamentu, nemá čo konať na výjazdovom zasadnutí. Už nemá žiadnu legitimitu ani legalitu. Tým, čo vy tu chcete povedať, naznačujete akurát to, že schôdza alebo diskusia nie je vôbec podstatná. Teraz neviem, čo je hrozivejšie, či je zbytočná tá diskusia, kedy tu boli postavené naozaj dobré argumenty, či už to bol kolega Mihál, Hlina, Poliačik, Matovič, Mičovský alebo Lipšic. Tie argumenty boli, boli zdrvujúce, boli zdrvujúce. Ak ich nechcete počúvať, zrušme rokovanie. Načo tu potom je? Pretože naznačuje to akurát to, že vy rešpektujete a je vám úplne jedno, či a koľko sa drancuje štátny rozpočet. To je neuveriteľné. Vám je to úplne jedno, že premiér pôjde na výjazdové zasadnutie, aj keď všetko naznačuje tomu, že on zodpovedá za drancovanie štátneho rozpočtu. Vaša miera tolerancie je neuveriteľná a pre mňa nepochopiteľná. Ešte raz, vážené kolegyne, vážení kolegovia, dnes, sme tu dnes preto, aby sme pretlačili vládny valec. Nedá sa to, videli sme to predminulý štvrtok pri odvolávaní ministra Richtera. Minulú stredu pri mimoriadnej schôdzi MH Development. Matematika nepustí, osemdesiattrojka už vôbec. Nehráme sa ani na kamikadze a ani nie sme mimo realitu. Ale to, čo sa na Slovensku deje, teda tá špička ľadovca obchodov smeráckej exekutívy, ktorá sa obnažila v posledných dňoch, nemôže nechať chladným nikoho. Nenecháva ľudí, preto nemôže ani nás, preto nemôže ani vás, kolegovia z vládnej strany. Táto mimoriadna schôdza je apelom práve na vaše svedomie a morálnu integritu. Jedna vec je valcovať pri politických prekáračkách, na čo ste v zásade dostali aj mandát, druhá je však odosobniť sa od politikárčenia a ponúknuť tejto krajine správne riešenia v momente, kedy to najviac potrebuje. Takéto počínanie nie je pritom samoúčelné, má prinajmenšom politický, ale aj psychohygienický význam. Politicky ma až tak trápiť nemusí, že vám tie kauzy ľudia vo voľbách spočítajú. Čo mi však ľudsky nedá spávať, je to, že smerácka exekutíva nakladá s osudmi ľudí tejto krajiny svojvoľne, bez zodpovednosti. Morálne zásady, dámy a páni, to vám, žiaľ, chýba. No nielen to. Vás zrejme netrápia ani tie základné pravidlá slušnosti. Z nich totiž možno odvodiť, ako sa má nakladať s mešcom, na ktorého obsah sa ľudia tejto krajiny vyzbierali. Vy to zrejme neviete, čo je zlé a zriedka možno aj ospravedlniteľné. No ospravedlniť sa nedá, že vy slušnosť voči ľuďom tejto krajiny ani pestovať nechcete. Veď virálny výrok pána predsedu – „Vyhraj voľby, môžeš všetko!“ – hovorí za všetko. Dámy a páni, nemôžeš a nesmieš. Totižto ten mešec sa nezbiera pre predsedu vlády, členov vlády, predsedu parlamentu, poslancov, konateľa štátnej eseročky, ale práve a len pre ľudí, a preto, aby sa im v podobe konkrétnych benefitov vrátili späť. Ak toto nechápete, ste ako správca mešca nežiaduci. Jasné dohody, dobrí priatelia, tak hovorili starí Rimania. Základný princíp spoločenskej zmluvy medzi občanmi a volenými zástupcami. V slušnej spoločnosti totiž platí, že ak toto pravidlo správca poruší, obsah spoločného mešca zneužije, musí za to niesť zodpovednosť. Realita, pred ktorú nás posledné dni staviate, je ohromujúca. Akoby výkonná moc tejto krajiny nadobudla dojem, že onen mešec je jej a môže si z neho platiť prenájmy vlastných áut, osobné pokuty či benefitovať z neho prostredníctvom podozrivo nasadených nominantov. A to všetko viac či menej priamo. O tom, že označené podozrenia neboli len politickým mútením vody, svedčia kŕčovité reakcie predsedu vlády v pude politickej sebazáchovy s leitmotívom odsekneme ruku, aby sme zachránili zvyšok tela. No ten sa javí nezdravý takisto. Práve preto len toto nestačí. Nestačí ľuďom, nestačí mne a nemalo by stačiť ani vám, kolegovia z vládnej strany SMER. So štátnymi peniazmi sa v tejto krajine musí okamžite začať narábať ako so zverenými a nie ako s vlastnými. Ak k tomu prvý krok neurobíte vy, urobí to za vás niekto iný. Skôr či neskôr, pretože dopyt po obmene a po zmene narástol geometrickým radom. Totižto podstaty problému sa táto schôdza len dotýka, ale dôsledne ju nerieši. Skôr pertraktované vládne extempore, ak nechcem použiť slovo drancovačky a rozkrádačky, len obnažujú stav, ktorý sa tu ako parazitujúci škodca opakovane objavuje. Teda stav, že zodpovedný by mal byť práve sám premiér, ktorého by však akoby nemal kto potrestať. A z verejnej kasy sa zatiaľ strácajú milióny eur. Len v kauzách, ktoré boli za ostatné dni a hodiny medializované, možno hovoriť o miliardách eur. Miliardách eur. Škody, ktoré spôsobuje vládna garnitúra, sa plátajú zvyšovaním daní a odvodov, pôžičkami a podobnými nesystémovými riešeniami a nikam nevedúcimi spôsobmi riešenia tohto problému, ktorý, ak by som odbočil, ktorý má napríklad štátny dlh, ktorý je dnes viac ako 40 mld. eur. Na úrokoch platíme 1,35 mld. ročne. Dámy a páni, minister vnútra tu hovoril o riadnom hospodárení. Za roky 2007 až 2013 dlh Slovenska stúpol o 140 %, jeho úrok o 61 percent. Vládna strana bola pri moci, ak dobre rátam, takmer šesť rokov. Som presvedčený, že ten, kto škodu spôsobí, ju musí aj nahradiť. A práve preto je namieste nielen túto tému otvoriť, ale aj reálne zaviesť hmotnú zodpovednosť verejných činiteľov, ak škodu spôsobia vedome, či chceme alebo nechceme. Pokým to tu nebude zavedené, pokiaľ nebudú platiť presné pravidlá, nebude môcť určiť vinníka a tento vinník nebude môcť zodpovedať, v tejto krajine sa neprestane drancovať. V súhrnnej skratke moje dôvody, pre ktoré ste miesto pri nakladaní so spoločným mešcom stratili, sú tieto: Po prvé, ľudia vám zverili správu tejto krajiny so všetkou vážnosťou. Vy sa im vysmievate. Nielen tým, že vaši spolustraníci a nominanti vystrájajú, ale aj tým, že takéto správanie nesankcionujete alebo sankcionujete len na tých, ktorí sú politicky neškodní. Po druhé, pán premiér, ako garant a hlava kabinetu nesiete politickú zodpovednosť za správanie vašich spolustraníkov a nominantov. Po tretie, je mi to ľúto, ale všetko naznačuje tomu, že ste rezignovali na morálne zásady správy spoločných záujmov. Keďže ste, pán premiér, počas vašej dlhoročnej politickej služby neurobili efektívne, politické či právne kroky, a to nehovorím iba o ostatných troch rokoch, v politike ste ďaleko, ďaleko dlhšie, pán premiér, kroky, ktoré by mali zamedziť plytvaniu spoločným mešcom, či chcete alebo nechcete, stratila sa moja dôvera, myslím, že aj dôvera opozície. A nepochybujem o tom, že v časti členov vládnej strany sa dôvera stratila rovnako. Práve preto, pán premiér, vaša, vaše smerovanie v tejto krajine stratilo na význame a mali by ste s plnou pokorou prijať, že už nemáte dôveru. Nemali by ste ju mať. Ďakujem.